IV.
Dôvodová správa
I. Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách na účinnosť teplovodných kotlov spaľujúcich kvapalné palivá alebo plynné palivá a o postupoch posudzovania ich zhody sa predkladá na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.
Týmto nariadením sa do slovenského právneho poriadku preberá smernica Európskeho parlamentu a Rady 1992/42/ES z 21. mája 1992 o požiadavkách na účinnosť nových teplovodných kotlov na kvapalné palivá alebo plynné palivá v znení smernice Európskeho parlamentu a Rady 1993/68/EHS z 22.7.1993, smernice Európskeho parlamentu a Rady 2004/8/ES z 11.2.2004 a smernice Európskeho parlamentu a Rady 2005/32/ES zo 6. júla 2005. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi štátmi Európskej únie, požiadaviek, ktoré Slovenská republika musí spĺňať ako člen EÚ aj ako člen Svetovej obchodnej organizácie. Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti v oblasti teplovodných kotlov spaľujúcich kvapalné palivá alebo plynné palivá.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Návrh nariadenia vlády nebude mať svojim obsahom nároky na štátny rozpočet ani na rozpočty obcí alebo vyšších územných celkov čo potvrdilo Ministerstvo financií SR pod číslom MF/17948/2005-81. Návrh nariadenia nebude mať negatívny vplyv na podnikateľské prostredie nakoľko ich výrobky budú kompatibilné s podmienkami výrobkov na spoločnom trhu. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie.
Nariadenie bolo prerokované v Legislatívnej rade vlády Slovenskej republiky dňa 17. januára 2006, všetky pripomienky boli akceptované a preto sa nariadenie vlády predkladá bez rozporov.
Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenie vlády Slovenskej republiky, ktorým sa ustanovujú podrobnosti o technických požiadavkách na účinnosť teplovodných kotlov spaľujúcich kvapalné palivá alebo plynné palivá a o postupoch posudzovania ich zhody.
3.	
Problematika návrhu právneho predpisu:
a)	je upravená v práve Európskych spoločenstiev:
-	sekundárnom práve - v smernici Európskeho parlamentu a Rady 2005/32/ES zo 6. júla 2005, o vytvorení rámca na stanovenie požiadaviek na ekodizajn výrobkov využívajúcich energiu a o zmene a doplnení smernice Rady 92/42/EHS a smerníc Európskeho parlamentu a Rady 96/57/ ES a 2000/55/ES
4.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
-
b)	identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
-
c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:
11.8.2007,
d)	proti Slovenskej republike sa nezačalo konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia.
- čiastočne je smernica prevzatá v nariadení vlády Slovenskej republiky č. 433/2000 Z. z., ktorým sa ustanovujú podrobnosti o technických požiadavkách na účinnosť a postupoch posudzovania zhody teplovodných kotlov spaľujúcich kvapalné palivá alebo plynné palivá v znení nariadenia vlády Slovenskej republiky č. 293/2002 Z. z., nariadenia vlády Slovenskej republiky č. 257/2003 Z. z. a nariadenia vlády Slovenskej republiky č. .../2006 Z. z.
5.	Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
-	úplný.
6.	Gestor: Úrad pre normalizáciu, metrológiu a skúšobníctvo Slovenskej republiky.

II. Osobitná časť
K § 1
V tomto paragrafe sú definované kotly spaľujúce kvapalné alebo plynné palivá, ktoré spadajú do pôsobnosti tohto nariadenia.
K § 2
Definovanie jednotlivých pojmov používaných v nariadení a v prílohách.
K § 3
Negatívne vymedzenie, na ktoré druhy kotlov sa toto nariadenie nevzťahuje.
K § 4
Vymedzenie za akých podmienok nie je možné klásť kotlom prekážky pri uvádzaní na trh EÚ alebo do prevádzky. Taktiež stanovené všeobecne aké podmienky musia spĺňať a podmienka označenia. Úradu sa ukladá informovať Európsku komisiu o podmienkach efektívneho využitia a obchodovania s kotlami.
Deklarácia o zhode so všetkými všeobecne záväznými právnymi predpismi, ktoré sa na daný výrobok vzťahujú, prípadne v prechodnom období možnosť definovania, ktoré sú aplikované a ktoré nie. „Prechodné obdobie“ znamená, že nový právny predpis môže upraviť nové technické požiadavky a v tomto čase má výrobca možnosť rozhodnúť sa či splní len staré alebo aj nové požiadavky na zariadenie.
K § 5
Zadefinovanie požiadavky stupňa účinnosti jednotlivých kotlov a ich triedenie. Tabuľka je prenesená do prílohy č. 2.
K § 6
Postupy posudzovania zhody s odvolaním sa na ich podrobný opis v prílohách č. 3 a 4 a tiež spôsob označenia značkou CE a postup v prípade zistenia, že daný kotol bol označený neoprávnene.
K § 7
Informačné povinnosti úradu voči Komisii a členským štátom z hľadiska notifikácie osôb poverených vykonávaním posudzovania zhody. Postup úradu pri notifikácii, na čo musí úrad prihliadať a čo následne sleduje a tiež postup v prípade zistenia, že notifikovaná osoba prestala spĺňať podmienky.
Minimálne podmienky na notifikáciu subjektu ako notifikovanej osoby. Najmä nestrannosť od subjektov, ktoré o posúdenie zhody žiadajú a taktiež vnútorná nestrannosť pri vykonávaní skúšok od ich výsledku a počtov. Poistenie pre prípad spôsobenia škody a tiež povinnosť zachovávania mlčanlivosti o zisteniach počas skúšok.
K § 8
Transpozícia smernice EÚ.
K § 9
Zrušovacie ustanovenie po nadobudnutí účinnosti tohto nariadenia.
K § 10
Účinnosť nariadenia 11. augusta 2007.
K prílohe č. 1
Označenie CE.
K prílohe č. 2
Tabuľka stupňa účinnosti kotlov.
K prílohe č. 3
Postupy posudzovania zhody, ktoré sú skúšobnými postupmi pri schvaľovaní typu, od ktorého sa potom odvíjajú ďalšie spôsoby preverenia jednotlivých kotlov (modul B).
K prílohe č. 4
Postupy posudzovania zhody, ktoré nasledujú po posúdení typu, vykonáva sa kontrola jednotlivých výrobkov, kontrola výroby alebo kontrola systému kvality výroby (modul C, D a E).
K prílohe č. 5
Požiadavky na notifikované osoby, ktoré musia spĺňať, aby mohli svoju činnosť vykonávať pre potreby celého trhu EÚ.
K prílohe č. 6
Oznámenie o prevzatí právneho aktu EÚ.